
B7‑0692/2011

Europos Parlamento rezoliucija dėl būsimo protokolo, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas (2011/2949(RSP))

Europos Parlamentas,

–
atsižvelgdamas į Europos Sąjungos ir Maroko Karalystės partnerystės susitarimą žuvininkystės sektoriuje (2006 m. gegužės 22 d. Tarybos reglamentas (EB) Nr. 764/2006
),

–
atsižvelgdamas į protokolą, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas (0000/2011),

–
atsižvelgdamas į pagal Sutarties dėl Europos Sąjungos veikimo 43 straipsnio 2 dalį ir 218 straipsnio 6 dalies antros pastraipos a punktą taikomą pritarimo procedūrą (C7-0000/2011),

–
atsižvelgdamas į Vystymosi komiteto ir Biudžeto komiteto nuomones (A7-0000/2011 ir A7-0000/2011),

–
atsižvelgdamas į Žuvininkystės komiteto rekomendacijos (A7-0394/2011) aiškinamąją dalį, kurioje nurodomi esamo vienerių metų trukmės protokolo trūkumai,

–
atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,

A.
kadangi, atsižvelgus į Komisijos atliktą ex post vertinimą, esamas protokolas yra aiškiai nenaudingas ekonominiu požiūriu dėl mažo numatytų žvejybos galimybių panaudojimo lygio ir neišspręstų ekologinių ir socialinių klausimų;

B.
kadangi naujame protokole, dėl kurio Komisija turi susitarti vienerių metų laikotarpiui nuo 2012 m. vasario 28 d., turėtų būti atsižvelgiama į toliau nurodomus aspektus;

1.
ragina Komisiją siekti pažangos derybose dėl naujo protokolo siekiant išvengti tokios padėties, kai protokolas turėtų būti taikomas laikinai, nes Parlamentas dar nesuteikė savo pritarimo;

2.
ragina Komisiją užtikrinti, kad kiekvienas būsimas protokolas būtų tvarus ekonominiu, ekologiniu ir socialiniu požiūriu ir būtų abipusiai naudingas;

3.
ragina Komisiją užtikrinti, kad visuose būsimuose protokoluose būtų laikomasi principo, pagal kurį ES laivams suteikiama prieiga tik prie perteklinių išteklių;

4.
ragina Komisiją užtikrinti, kad būsimame protokole nustatant žvejybos galimybes būtų atsižvelgiama į mokslines konsultacijas, išteklių vertinimą bei žvejybos sektoriaus poreikius ir prie jų prisiderinama; taip pat ragina, kad techninės priemonės ir žvejybos galimybės būtų suderintos su mokslinėmis konsultacijomis;

5.
ragina Komisiją užtikrinti, kad būtų veiksmingiau pasinaudojama sektorine parama ir kad stebėsena būtų efektyvesnė;

6.
ragina Komisiją imtis veiksmų, kurių reikia siekiant gauti reikiamos informacijos apie protokolo įgyvendinimą, taigi užtikrinti, kad teisėkūros procedūra būtų kuo skaidresnė;

7.
ragina Komisiją užtikrinti, kad būsimas protokolas būtų naudingas vietos gyventojų grupėms, kurioms daromas poveikis;

8.
be to, ragina Komisiją, laikantis Lisabonos sutarties nuostatų, gerbti tarpinstitucinį pagrindą ir Parlamento vaidmenį;

9.
paveda Pirmininkui perduoti šią rezoliuciją Komisijai.

